b'\n_START_ARTICLE_\nPrezidento Jono \xc5\xbdemai\xc4\x8dio gimnazija\n_START_SECTION_\nIstorija\n_START_PARAGRAPH_\nRaseini\xc5\xb3 2-oji vidurin\xc4\x97 mokykla atidaryta 1966 m. rugs\xc4\x97jo 1 d. Pirmuosius mokslo metus prad\xc4\x97jo 918 mokini\xc5\xb3 ir 55 mokytojai. Mokyklos direktoriumi paskirtas Petras Kaminskas ne tik \xc4\xafveik\xc4\x97 naujakuryst\xc4\x97s sunkumus, bet suk\xc5\xabr\xc4\x97 darn\xc5\xb3 ir darb\xc5\xa1t\xc5\xb3 pedagog\xc5\xb3 kolektyv\xc4\x85, daug d\xc4\x97mesio skyr\xc4\x97 mokymo proceso gerinimui ir tobulinimui, materialin\xc4\x97s baz\xc4\x97s turtinimui. Pirmaisiais metais buvo \xc4\xafkurta fizikos, chemijos, nam\xc5\xb3 ruo\xc5\xa1os, gamtos, med\xc5\xbeio ir metalo apdirbimo kabinetai. Nepaisydama \xc4\xafvairi\xc5\xb3 reform\xc5\xb3 ir reorganizacij\xc5\xb3, mokykla kabinet\xc5\xb3 sistema i\xc5\xa1laik\xc4\x97 iki \xc5\xa1iol._NEWLINE_Mokyklos matematikai u\xc5\xbemezg\xc4\x97 ry\xc5\xa1ius su Vilniaus mokykl\xc5\xb3 mokytojais, bendradarbiauti su Vilniaus universiteto matematikos fakulteto d\xc4\x97stytojais. 1979 m. \xc4\xafvestas sustiprintas matematikos mokymas, matematikai tapo respublikini\xc5\xb3 olimpiad\xc5\xb3 nugal\xc4\x97tojais. 1986 m. \xc4\xafvestas sustiprintas lietuvi\xc5\xb3 kalbos mokymas._NEWLINE_1992 m. mokyklos direktore paskirta direktoriaus pavaduotoja Aldona Mankauskien\xc4\x97. Vykstanti \xc5\xa1vietimo reforma atv\xc4\x97r\xc4\x97 kelius naujiems poky\xc4\x8diams. \xc4\xaegyvendindami mokyklos vizij\xc4\x85, bendruomen\xc4\x97s nariai \xc4\xafvardijo tiksl\xc4\x85: siekti gimnazijos statuso. 1994 m. atidarytos humanitarinio ir matematinio profilio gimnazijos klas\xc4\x97s, mokykla pavadinta \xe2\x80\x9e\xc5\xbdemai\xc4\x8dio\xe2\x80\x9c vidurine mokykla._NEWLINE_1996 m. mokykla \xc5\xa1vent\xc4\x97 savo 30-met\xc4\xaf. Jubiliejaus sve\xc4\x8diams pateikta mokyklos vizitin\xc4\x97 kortel\xc4\x97: mokykloje mok\xc4\x97si 641 moksleivis, i\xc5\xa1 j\xc5\xb3 gimnazijos klas\xc4\x97se 89, humanitarinio profilio klas\xc4\x97se 37, matematinio profilio klas\xc4\x97se 52. Mokykloje dirbo 53 pedagogai, i\xc5\xa1 j\xc5\xb3 1 ekspert\xc4\x97, 11 metodinink\xc5\xb3, 27 vyresnieji mokytojai. Per trisde\xc5\xa1imt met\xc5\xb3 vidurinio mokslo atestatus gavo 1959 abiturientai: 19 \xc4\xafteikti aukso medaliai, 47-sidabro medaliai._NEWLINE_1999 m. \xc5\xa0vietimo ministerija suteik\xc4\x97 mokyklai gimnazijos status\xc4\x85. Profiliai \xe2\x80\x93 humanitarinis ir realinis. Taip po vienu stogu \xc4\xafsik\xc5\xabr\xc4\x97 dvi mokyklos: Raseini\xc5\xb3 pagrindin\xc4\x97 mokykla ir Raseini\xc5\xb3 \xe2\x80\x9e\xc5\xbdemai\xc4\x8dio\xe2\x80\x9c gimnazija. \xc5\xbdenkl\xc5\xabs mokyklos poky\xc4\x8diai: i\xc5\xa1augo mokytoj\xc5\xb3 ir vadov\xc5\xb3 kvalifikacija, sustipr\xc4\x97jo materialin\xc4\x97 \xe2\x80\x93 technin\xc4\x97 baz\xc4\x97, pasikeit\xc4\x97 ugdymo metodai, demokrati\xc5\xa1kesni tapo mokini\xc5\xb3 ir mokytoj\xc5\xb3 santykiai._NEWLINE_2009 m. garsaus partizan\xc5\xb3 vado Jono \xc5\xbdemai\xc4\x8dio-Vytauto garbei gimnazija pervadinta \xc4\xaf "Prezidento Jono \xc5\xbdemai\xc4\x8dio gimnazij\xc4\x85"._NEWLINE_2010 m. kovo 17 d. gimnazijos ilgame\xc4\x8diui technologijos mokytojui K\xc4\x99stu\xc4\x8diui Baku\xc4\x8diui, vienam i\xc5\xa1 penki\xc5\xb3 geriausi\xc5\xb3 \xc5\xa1alies mokytoj\xc5\xb3, pelniusiam Met\xc5\xb3 mokytojo titul\xc4\x85, Vyriausyb\xc4\x97je \xc4\xafteiktos premijos. Premijas \xc4\xafteik\xc4\x97 Ministras Pirmininkas Andrius Kubilius ir \xc5\xa1vietimo ir mokslo ministras Gintaras Steponavi\xc4\x8dius._NEWLINE_2012 m. rugs\xc4\x97jo 1 \xe2\x80\x93 \xc4\x85j\xc4\x85 gimnazija tapo vienintele vidurin\xc4\xaf i\xc5\xa1silavinim\xc4\x85 teikian\xc4\x8dia ugdymo \xc4\xafstaiga Raseiniuose. Nuo 2012 m. rugs\xc4\x97jo 1 d. gimnazijoje taip pat formuojamos ir suaugusi\xc5\xb3j\xc5\xb3 klas\xc4\x97s.\n_START_SECTION_\n\xc5\xbdymiausi mokiniai\n_START_PARAGRAPH_\nEvaldas Bakonis, istorikas, vadov\xc4\x97li\xc5\xb3 autorius.'